Stiernhielms Hospital
Stiernhielms Hospital, fredet, tidligere hospitals- og skolebygning ved Nørlem Kirke øst for Lemvig, nu delvis omkranset af bebyggelse; opført 1780. Det hvidkalkede, brede længehus med rødt tegltag er opført af Anna Maria Wandborg til minde om hendes søn, Jens Nielsen Wandborg, adlet de Stiernhielm, til herregården Kabbel ved hans død i 1780. Inden hans død havde de Stiernhielm selv lagt planer for bygningens opførelse.
Bygningen, der ligger langs det sydlige kirkedige, har midtfor mod syd to rundbuede indgange, omgivet af pilastre, hhv. til hospital og skole. Mellem indgangene er indmuret en indskriftsplade fra bygningens opførelse. Skolen - i den østlige ende - havde skolestue og lærerbolig, hospitalet havde fribolig for fire lemmer under Kabbel Gods.
I 1890 overgik bygningen til Nørlem Kommune og benyttedes herefter som fribolig for fattige. 1963 blev den udlejet til menighedsrådet ved Nørlem Kirke, som siden har brugt den til mødelokale og graverkontor.